b'\n_START_ARTICLE_\nZlato\n_START_SECTION_\nZlato kot mineral\n_START_PARAGRAPH_\nPo dana\xc5\xa1nji klasifikaciji Huga Strunza uvr\xc5\xa1\xc4\x8damo zlato v bakreno skupino samorodnih prvin, kamor spadata tudi baker in srebro. Ima veliko gostoto, dobro kovnost, kovinski sijaj in dobro prevajajo toploto. Kemi\xc4\x8dni simbol za zlato je Au in izhaja iz latin\xc5\xa1\xc4\x8dine \xc2\xbbaurum\xc2\xab. _NEWLINE_Atom zlata sestavlja jedro s 118 nevtroni in 79 protoni, ki ga obdaja 79 elektronov. Med seboj so atomi zlata povezani s kovinsko vezjo, elektroni pa oblikujejo med njimi elektronski oblak. Zato je zlato dober prevodnik toplote.\n_START_SECTION_\nPomembne lastnosti\n_START_PARAGRAPH_\nZlato je kovinski element, ki je v enem kosu ka\xc5\xbee rumene barve, a je lahko tudi \xc4\x8drne, rde\xc4\x8dkaste ali vijoli\xc4\x8dne barve, \xc4\x8de ga na tanko razdelimo. Od znanih kovin je ta najbolj kovna in obdeljiva; 1\xc2\xa0gram je mo\xc4\x8d splo\xc5\xa1\xc4\x8diti na povr\xc5\xa1ino 1 kvadratnega metra. Ker je zlato mehko, ga pogosto zlivajo z drugimi kovinami, da pridobi trdnost._NEWLINE_Zlato je tudi dober prevodnik toplote in elektrike. Nanj ne vpliva zrak in ve\xc4\x8dina reagentov. Kemijsko je precej nespremenljiv na toploti, vlagi in ve\xc4\x8dini korozivnih sredstev, zato je zelo primeren za rabo v kovancih in nakitu._NEWLINE_Barva trdnega zlata kot tudi zelo barvite, pogosto vijoli\xc4\x8dne, koloidalne raztopine, ki jo lahko naredimo iz njega, je posledica dejstva, da plazmonska frekvenca tega elementa le\xc5\xbei v vidnem obmo\xc4\x8dju, kar povzro\xc4\x8da, da se rde\xc4\x8da in rumena barva odbijata, modra pa absorbira. Samorodno zlato navadno vsebuje od osem do deset odstotkov srebra, pogosto \xc5\xa1e ve\xc4\x8d. Naravne zlitine z visoko vsebnostjo srebra se imenujejo elektron. Ko se koli\xc4\x8dina srebra pove\xc4\x8duje, barva postaja bolj bela in relativna gostota ni\xc5\xbeja._NEWLINE_Zlitine z bakrom dajejo rde\xc4\x8dkasto kovino, zlitine z \xc5\xbeelezom so zelene, zlitine z aluminijem so vijoli\xc4\x8dne._NEWLINE_Pogosta oksidacijska stanja zlata vklju\xc4\x8dujejo +1 in +3.'